MPIIN AAGBAN 
(JENESIS) 


Uwumbor aah nan naan tiwan momok pu na aabor 


1 l Mpiin na Uwumbor nan naan kitin, 2le kitin aa nan kpa liker. 

Nnyun, ni mbomboon nmeen le nan bi ni kookoo. Uwumbor Aapoon 
mu le nan bi nnyun ngbaan aapaacham. 3Le Uwumbor bui ke, “Nwiihn 
na,” le mu ga. 4U nan kan ke nwiihn ngbaan yan, le u yakr nwiihn ni 
mbomboon, “ki yin nwiihn ke “Nwiin pu,” ki yin mbomboon ke “Kinyeek,” 
le ki nan joor ki woln kichakpiik ni. Njan aataak daal le na. 

6-7Le Uwumbor bui ke, “Nnyun mu bi paacham ni kitin na yakr.” 
Le mu yakr tob chee, le ki cha paacham ni kitin aakaasisik ni. Nnyun 
ngbaan aah yakr nin chee na, 8le Uwumbor yin nima ke “Kitaapaak.” 
Le ni ki joor ki ki woln kichakpiik ni. Winlee daal le na. 

2Uwumbor nan ki bui ke, “Nnyun mu bi kitin pu na kpaan təb 
chee ki cha kitin.” Le mu ya kina. 1©Uwumbor nan yin nnyun aah 
kaa bi nin chee na ke “Kitin,” ki yin mu aah kuun doon nin chee na 
ke “Nnyusakpem.” U nan kan ke ni nan. 11 Le u bui ke, “Tisufar aabon 
ti lu njikaabim na, ni isui i lu nisubil na, ni tijikaar mək aabon, punn 
ni.” Le ni na kina. !2Le tisufar ni isui momok lu nisubil ni tijikaar 
mək aaboy ki moo por kpee. U nan kan ke ni yan. !3Le ni ki joor 
ki ki woln kichakpiik ni. Wintaa daal le na. 

14Uwumbor nan ki bui ke, “Iwiihn nya ki li bi kitaapaak aan ki yakr 
nwiin pu ni kinyeek. Cha i yakr n-yoonn, kitaak ki ti saa kitaak, ni unmal 
ki ti saa unmal, ni libiln ki ti saa libiln. 15 Nwiin li wiin kitaapaak ki woln 
kitin pu.” Le ni ya kina. 16 Uwumbor nan naan iwiin sakpiin ilee la, nwiin 
li wiin nwiin pu, unmal li wiin kinyeek; u nan naan inmabi mu. 
17Uwumbor nan di i na kitaapaak aan i li wiin kitin pu. 181 li bi nwiin pu 
ni kinyeek, ki yakr nwiihn ni mbomboon tob chee. U nan kan ke ni nan. 
19Le ni ki joor ki ki woln kichakpiik ni. Winaa daal le na. 

20 Uwumbor nan ki bui ke, “Ijan mok aabon, ni tiwanfuurkaan momok 
aaboy naan, ki li bi nnyun ni ki li wiir. Inyoon mu momok aabon li bi 
ki laani paacham.” 21 Uwumbor nan naan ijasakpiin, ni iwaatiir, ki kpee 
tiwanfuurkaan mok aabon ki di ņa nnyun ponn ni, ki naan inyoon aabon 

i li laani paacham. U nan kan ke ni nan. 22U nan ga tinyoor ya ni pu, 
ki bui ke nnyun ni aawan maa, paacham mu aawan too, ki li moo por 
kpae. 23 Le ni ki joor ki ki woln kichakpiik ni. Winnmu daal le na. 

24Uwumbor nan ki bui ke, “Tiwakor, ni ipeel, ni tiwan ni momok baar 
na, ni ye nisakpiin, ni niwaatiir na, naan ki li bi kitin pu.” Le ni na kina. 
25 Uwumbor nan naan tiwan ngbaan momok, le waah nan kan nimok na, 
ni nan u chee. 

26 Uwumbor nan ki bui ke, “Cha ti naan binib, bi li bi ke timi na, ki li 
naahn timi. M ga tii bi mpoon, bi li lik ijan, ni inyoon, ni ipeel, ni tiwakor, 
tisakpiin ni tiwaatiir momok pu.” 27 Uwumbor nan naan binib ki di nan 
ubaa. U nan naan uja ni upii la, 28le ki na tinyoor ya bi pu, le ki bui ke, 
“Maa, ki por, aan ki gbiin kitin kee pu, ki li lik kitin ngbaan. Li kpa mpoon 
ijan, ni inyoon, ni tiwan nimok fu ki baar kitin pu na.” 2? Uwumbor nan 
ki bui ke, “M di njikaabim, ni isui i lu nisubil na ki di tii nimi, ni li ji, 30 ki 
di mmobim ni tisufar di tii ipeel, ni tiwakor, ni tiwan nimok fu ki baar 
kitin na, ni inyoon, ni li ji ki li nmo.” Le ni ya kina. 3! Le Uwumbor nan 
lik ki kan ke waah na tiwan nimok na nan pam. Le ni ki joor, ki ki woln 
kichakpiik ni. Winloob daal le na. 

1Kina le Uwumbor nan naan kitaapaak, ni kitin, ni tiwan momok 

doo. 2Winlole daal, le Uwumbor nan tun lituln momok doo, ki kal 
fuur. 3Uwumbor nan ya tinyoor na winlole daal pu ki na mu chain, ba 
pu? waah nan naan dulnyaa aawan momok doo na, liyaadaal ngbaan le u 
kal ki fuur. 4Uwumbor nan naan dulnyaa aawan momok kina la. 


Edenn Aasaak aabor 


Buyoonn Tidindaan Uwumbor nan naan dulnyaa aawan momok na, 
5tiwanpunnkaan ni nwanbim aa nan kee punni, ba pu? Uwumbor aa nan 
kee cha utaal nu, uja mu aa nan bi ki ga ko kisaak; © limaln le nan lir kitin 
pu le ki soon. 

7Uwumbor nan di titan ki di naan uja, le ki fuur libuln na umofal ni, 
le u kpaln tiwan ni fu na. 

8Uwumbor nan ya isui i lu nisubil na aasaak, liwipuul wob, Edenn 
aatin ni, le ki di waah naan uja u na ga ki ponn ni. 7? Uwumbor nan cha 
isui i lu nisubil nyaan na aabon punn kisaak ngbaan ni, nisubil ngbaan 
yan linimbil chee, ki mo lijil. Kisaak ngbaan aakaasisik ni, busub bubaa 
nan bi, ki ye limofal aasub, buken mu nan bi ki ye mbeem aasub, unii yaa 
jin bu kan, u ga bee ni yan na, ni ni kaa gan na. 

10Limool libaa nan bi Edenn aatin ngbaan ni, ki puu lir kisaak ngbaan 
ni. Limool ngbaan aah nyan kitin ngbaan ni na, le li yakr ki na nimoo 
ninaa. 11 Bi yin njan aapaln ke Pisonn, li nan puu dii Hafila aatin ni la. 
12 Salmaa nyaan, ni tulalee, ni nitakpanyaan le nan bi nima. !3Bi yin lelee 
aapaln ke Gihonn, li nan puu dii Kus aatin ni la. 14Bi yin taataa aapaln 

ke Tigris, li nan puu dii Asiria aawipuul wob la; le bi yin linanar ke 
Yufrates. 

15Uwumbor nan di uja ngbaan na kisaak ngbaan ni, ke u li ko, ki li 
lik kisaak ngbaan. 1©Uwumbor nan bui u ke, “Aa ga nmaa ji nisubil 
ni momok bi kisaak kee ponn ni na, 17 see busub bu aasubil cha unii 
beer ni yan na, ni ni kaa nan na. Aa taa ji busub ngbaan aasubil. Aa 
yaa jin kan, aa ga kpo.” 

18 Tidindaan Uwumbor nan ki bui ke, “Naa nan ke uja li bi ubaa. M ga 
naan uyeer u ga li ter u na ki tii u.” 19 Uwumbor nan di titan le ki di naan 
tiwakor, ni ipeel, ni inyoon, ni tiwan nimok fu na. Le u di ni momok dan 
uja ngbaan chee, le uja ngbaan tii ni niyimbil. Waah yin ni momok pu na, 
naayimbil le na. 2°Le uja ngbaan nan yin tiwakor, ni ipeel, ni inyoon, ni 
tiwan nimok fu na aayimbil; to, tiwan ngbaan momok ponn ni nibaa aa 
nan ye uneer, ki ga nmaa ter u. 

21 Uwumbor nan cha uja ngbaan doon geen, ke linikpol na. Waah geen 
kina na, le u chuu nyan uja ngbaan aasikaakpab mubaa, ki ki giin neeb. 
22Uwumbor nan di nsikaakpab na, ki di naan upii. Uja ngbaan aah finn 
na, le Uwumbor di upii ngbaan dan u chee. 23Le uja ngbaan bui ke, 

“Aa ye unii le ke maah ye pu na, 
likpabl li nyan ni maakpab ni na, 
ni tiwon ti ye maawon na. 
M ga yin si ke upii, ba pu? 
aa nyan ni mi uja ni la.” 
24Nima pu le ni nan ke uja ni upuu nya cha bitetiib ni binatiib, ki kpaan 
tob chee, ki na unibaan. 
25Le uja ni upii nan chuun binmeen, kaa san inimoon. 


Unibon aah yii Uwumbor aamob ki tun titunwanbir pu na 


3 1Uwumbor aah nan naan ipeel imok na, uwaa le nan kpa nlan ki jer 
i momok. Le u baa upii ngbaan ke, “Uwumbor sil bui ke ni taa ji 
kisaak ngbaan ni aasub bubaa aasubil aa?” 

2Le upii ngbaan bui u, “Ti ga nmaa ji nisubil ngbaan mək, 3see busub 
bu si kaasisik ni na, le Uwumbor bui ke ti taa ji bu aasubil, hali ti yaa 
meeh ni kan, ti ga kpo.” 

4Le uwaa bui ke, “Naa ye mbamon, naan kpo. 5Uwumbor nyi ke ni 
yaa jin ni kan, ninimbil le ga woln, le ni ga bee ni nan na, ni ni kaa nan 
na, ki ga li bi ke waah bi pu na.” 

6T, uwaa ngbaan nan nmann u la. Le upii lik nisubil ngbaan, ki kan 
naah nan pu na, ki dak] ke unimbil yaa woln kan, ni ga li nan sakpen, 
le ki neen ni, le ki ker ni ki moo, le ki di niken tii uchal mu, le u mu moo. 
7 Baah moo ni doo na, le binimbil daa woln, le bi bee ke bi chuun binmeen 
la, nima pu na, le bi bar tifar ki di don binimbiin ni. 

8Kijook ngbaan le bi nun Tidindaan Uwumbor chuun kisaak ni, 
le bi san ti bor isui aakaasisik ni. 9Le Tidindaan Uwumbor yin uja 
ngbaan ke, “Aa bi la?” 

10Le uja bui u ke, “M nun saah chuun kisaak ni pu na; le maah chuun 
nymeen na, ijawaan chuu mi, le m bor.” 

11Le Uwumbor baa u ke, “Ima tuk si ke aa chuun aanmeen? Maah 
bui si ke aa taa ji nisubil ni na, le aa jin aa?” 

12Le uja bui u ke, “Saah di upii u tii mi ke u li bi m chee na, uma le tii 
mi nisubil ngbaan, le m moo.” 

13Le Uwumbor baa upii ngbaan ke, “Ba na aa ya kina?” Le upii bui u 
ke, “Uwaa le nmann mi, le m moo.” 


Uwumbor aah daa uwaa, ni upii, ni uja aatafal pu na 


14Le Uwumbor bui uwaa, “Saah na kina na, ipeel momok ni, m 
puun lii sin baanja le pu. Din ki joo cha, aa ga li baar titan ni, ki li 
ji titan, saamofal momok ni. 15Aa ni upii ngbaan ga li ye tob aadim 
la. Saabim ni waabim mu ga li ye tob aadim la. Uyaabil ga faa wii 
aayil, le aa mu ga gaa utaagbeln.” 

16Le Uwumbor bui upii ke, “Aa ga kan falaa pam timal ponn ni. Ni 
ki kpee na, aa ga li ban ke aachal li gee si, le u ga li ye saayidaan.” 

17Le Uwumbor bui uja ngbaan ke, “Saah nun tii aapuu ki yii 
maamob ki jin nisubil ngbaan na, m puun lii kitin pu. Aa ga tun ki kan 
falaa le ki nin kan tijikaar ji. 18Kitin ga pa ikokon ni ichakpeejagar; 
le aa ga li ji timoor ni aasufar. 19Aa ga ko le kitoton naa si waahr, 
le aa nin kan tijikaar ki ji, ki ti saa saakundaal. Le aa ga ki gir koo 
titan ni; ba pu? aa nyan titan ni la. M nan di titan le naan si, le aa 
ga ki kpaln titan.” 

20 Adam nan yin upii ke lif; ba pu? uma le ye binib momok aana. 
21Le Uwumbor di tiwakor aagban ki di jab, ki na tiwanpeenkaan ki di 
peen bi. (Adam aatataa le ye ke “unibon.” lif aatataa le ye ke 
“limofal.”) 7 


Uwumbor aah nan jenn nyan Adam ni upuu 
kisaak ngbaan ni pu na 


22Tidindaan Uwumbor nan bui ke, “Dandana, uja ngbaan ya ke 
timi aah bi pu na, ki bee ni nan na, ni ni kaa nan na. Taan ki cha u 
ji limofal aasub aasubil mu, aan ki li bi cha n-yoonn mu kaa kpa 
ndoon na.” 23Le Uwumbor jenn nyan u Edenn aasaak ngbaan ni, le ki 
cha u ko waah nyan ni titan ti ponn ni na, 24le ki di tiwanfuurkaan 
ni kpa ifeen na*, ki di siin kisaak ngbaan aawipuul wob, le ki di 
mmiigaal mu naahn kijuk ki fenni nipepel momok na, ki kiir kisaak 
ngbaan. Nima kan, unii ubaa aan ki pii limofal aasub chee. 

